b'\n_START_ARTICLE_\nStrate\xc5\xa1ka videoigra\n_START_PARAGRAPH_\nStrate\xc5\xa1ke videoigre so zvrst videoiger, pri katerih je poudarek na strate\xc5\xa1kem upravljanju z dostopnimi viri in dolgoro\xc4\x8dnem na\xc4\x8drtovanju za prevlado nad nasprotnikom. Igralec mora s svojimi enotami izvesti vrsto akcij proti enemu ali ve\xc4\x8d nasprotnikom, obi\xc4\x8dajno s ciljem uni\xc4\x8denja njegovih sil; izid konflikta je odvisen predvsem od tega, kako u\xc4\x8dinkovito zna izkoristiti svoje vire (upo\xc5\xa1tevajo\xc4\x8d lastnosti svojih in nasprotnikovih sil), element naklju\xc4\x8dja pa je sekundarnega pomena._NEWLINE_V ve\xc4\x8dini tovrstnih iger ima igralec pregled nad igralnim poljem s pti\xc4\x8dje perspektive in mo\xc5\xbenost posredne kontrole nad svojimi enotami. V\xc4\x8dasih sta pomembna elementa tudi logistika, raziskovanje ozemlja in gradnja ter upravljanje z viri. Te elemente lahko vsebujejo tudi miselne videoigre in graditeljske simulacije, vendar nikoli ne vsebujejo neposrednega konflikta med igralci. Klju\xc4\x8dna zna\xc4\x8dilnost strate\xc5\xa1kih videoiger je torej bojevanje v manj\xc5\xa1i ali ve\xc4\x8dji meri, vendar brez neposredne akcije, ki je element akcijskih videoiger._NEWLINE_Glede na obseg lo\xc4\x8dimo strate\xc5\xa1ke igre v o\xc5\xbejem pomenu besede, kjer igralec upravlja z vojsko, in takti\xc4\x8dne igre, pri katerih prevladuje takti\xc4\x8dni vidik, take igre se osredoto\xc4\x8dajo na operativni nadzor nad manj\xc5\xa1imi enotami. Mnogo strate\xc5\xa1kih videoiger ta dva elementa prepleta. Drug glavni na\xc4\x8din delitve je po dinamiki dogajanja v \xc4\x8dasu. Pri realno\xc4\x8dasovnih strategijah vse dogajanje na bojnem polju poteka isto\xc4\x8dasno, pri poteznih pa cikli\xc4\x8dno - najprej se izvedejo vsi ukazi enega igralca, potem pa drugega, nakar se cikel ponovi (pri tem vedno en igralec \xc4\x8daka)._NEWLINE_Po pristopu so strate\xc5\xa1ke igre najbli\xc5\xbeje svojim namiznim predhodnikom. Zaradi kompleksnosti uporabni\xc5\xa1kega vmesnika, s katerim igralec nadzoruje mno\xc5\xbeico enot, so raz\xc5\xa1irjene predvsem na osebnih ra\xc4\x8dunalnikih, medtem ko na konzolah prakti\xc4\x8dno niso prisotne.'